पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दूसरी लहर के बीच अब सुविधाएं भी कम होती जा रही हैं। हालात सुधरने के बाद रेलवे ने एक साल बाद अप्रैल से लोकल पैसेंजर ट्रेनों को दोबारा शुरू किया था लेकिन अब दोबारा ट्रेन बंद करने की नौबत आ गई है। चार लोकल ट्रेनों में रायगढ़ स्टेशन से 100 यात्री भी सफर नहीं कर पा रहे हैं। ऐसे में रेलवे के अफसर ट्रेनों को वॉचलिस्ट में रख रहे हैं।
रायगढ़ में 10 अप्रैल से लेाकल ट्रेनों को शुरू किया गया था। इसके बाद 14 अप्रैल को जिले में लॉकडाउन की घोषणा हो गई। ऐसे में ट्रेन से आने वाले यात्रियों को क्वारेंटाइन किया जाने लगा। धीरे-धीरे पूरे प्रदेश में लॉकडाउन हो गया। ऐसे में रेलयात्रियों की संख्या तेजी से घटते चली गई। बिलासपुर और झारसुगुड़ा की ओर चलने वाली ट्रेनों में गिने-चुने यात्री ही सफर कर रहे हैं। स्थिति यह है कि स्टेशन से रोज 100 यात्री भी लोकल ट्रेनों में सफर नहीं कर पा रहे हैं। रेलवे नियमों के मुताबिक यदि ट्रेनों की कुल यात्री क्षमता के मुकाबले 10 प्रतिशत यात्री भी नहीं हैं तो ट्रेन का परिचालन स्थगित कर दिया जाता है।
लगातार घटते रेवेन्यू के बीच ट्रेनों को वॉचलिस्ट में रखा जाता है। इसके बाद बोर्ड के निर्णय पर ट्रेनों को बंद किया जाता है। रायगढ़ में लोकल ट्रेनों की हालत ऐसी ही है। हालांकि अभी तक लोकल पैसेंजर ट्रेनों में 10 प्रतिशत से अधिक यात्री जा रहे हैं। जिस दिन यह प्रतिशत कम होगा। रेलवे ट्रेनों को बंद कर देगा। 576 यात्रियों की जगह में अब 100 भी करना मुश्किल-अलग-अलग समय की बीआर पैसेंजर में अभी भी कुछ कामकाजी लोग आना जाना कर रहे हैं लेकिन आठ डिब्बों के इस 576 सीटर ट्रेन के लिए 100 यात्री भी नहीं मिल रहे हैं। बमुश्किल एक ट्रेन में यात्रियों की संख्या 100 तक पहुंच रही है। यात्रियों का यह ग्राफ दोबारा गिरते जा रहा है। लॉकडाउन खुलने के बाद स्थिति सामान्य होने की उम्मीद थी। लेकिन दोबारा लॉकडाउन की तिथि बढ़ने पर जिन्होंने आने की तैयारी की थी वे भी अब रायगढ़ आने या यहां से जाने का प्लान रद्द कर रहे हैं।
सबसे कम पैसेंजर जेडी पैसेंजर में
गोंदिया से झारसुगुड़ा के बीच चलने वाली ट्रेन जेडी की सबसे बुरी स्थिति है। रेलवे के सीआई अनिल चंद्रा के बताए अनुसार इसमें आने वाले यात्रियों की संख्या 50 से भी कम हो गई है। ओडिशा की ओर जाने वाले यात्री अक्सर टिटलागढ़ पैसेंजर में सफर कर रहे हैं। इस ट्रेन के समय में आपातकाल स्थिति में ही व्यक्ति सफर कर रहा है। इसके पीछे कारण ट्रेन का महाराष्ट्र राज्य से होकर आना भी है।
संक्रमण और आइसोलेशन के डर से ट्रेन में सफर नहीं कर रहें हैं लोग
कोल माइनिंग, ट्रांसपोर्टिंग और इंडस्ट्री से जुड़े हजारों शहर के लोग ओडिशा और पड़ोसी जिलों में काम कर रहे हैं। ऐसे स्थिति में कोई भी रायगढ़ आने को तैयार नहीं है। बीच में कुछ लोगों ने आने के लिए टिकट बुक की थी। लेकिन दोबारा उन्होंने अपनी टिकट रद्द कर दी। आसपास के जिलों में जो लोग काम कर रहे हैं। वे यहां यहां क्वारेंटाइन होने के डर से आना नहीं चाह रहे हैं।
बोगी की कुल क्षमता का 10 प्रतिशत पैसेंजर होना जरूरी, तो ही चलेगी ट्रेन
ट्रेन चलाने के लिए कुल क्षमता का 10 प्रतिशत ऑक्यूपेंसी होना चाहिए। यात्रियों की ऑक्यूपेंसी कम होने पर हमने कुछ ट्रेनों को वॉचलिस्ट में रखा है। कुछ ट्रेनों को बंद भी किया गया है।''
-साकेत रंजन, सीपीआरओ, बिलासपुर
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hne_Deva hin_Deva hin_Deva hin_Deva hin_Deva hin_Deva hne_Deva zho_Hant eng_Latn